傷唐衢二首 二
作者：白居易
朝代：唐

paragraphs: 憶昨元和初，忝備諫官位。
是時兵革後，生民正顦顇。
但傷民病痛，不識時忌諱。
遂作秦中吟，一吟悲一事。
貴人皆怪怒，閑人亦非訾。
天高未及聞，荆棘生滿地。
惟有唐衢見，知我平生志。
一讀興歎嗟，再吟垂涕泗。
因和三十韻，手題遠緘寄。
致吾陳杜間，賞愛非常意。
此人無復見，此詩猶可貴。
今日開篋看，蠹魚損文字。
不知何處葬，欲問先歔欷。
終去哭墳前，還君一掬淚。